‘เอฟดับบลิวดี’ลั่นอีก3ปีขึ้นที่5
เอฟดับบลิวดี ประกันชีวิต ประกาศขึ้นที่ 5 ภายใน 3 ปี เร่งเพิ่มนายหน้าดันยอดขาย
5 พ.ย. 2558

เอฟดับบลิวดี ประกันชีวิต ประกาศขึ้นที่ 5 ภายใน 3 ปี เร่งเพิ่มนายหน้าดันยอดขาย
นายฮาน เรดมาเกอร์ ประธานเจ้าหน้าที่สายงานตัวแทน คนใหม่ บริษัท เอฟดับบลิวดี ประกันชีวิต เปิดเผยว่า บริษัทมีแผนที่จะก้าวขึ้นติดอันดับ 5 ภายในปี 2561 โดยจะเพิ่มตัวแทนใหม่จาก 4,200 คนเป็น 6,400 คน และจากการประชุมร่วมกับตัวแทนทั่วประเทศ ส่งผลให้ยอดขายของตัวแทนในเดือน ก.ย.และ ต.ค.เพิ่มขึ้น 66% เป็นเบี้ยใหม่ 660 ล้านบาท และสิ้นปีนี้คาดว่าจะมีลูกค้ารายใหม่ซื้อประกันผ่านตัวแทนถึง 1,000 ล้านบาท 
ทั้งนี้ ลูกค้าซื้อประกันผ่านธนาคารมีสัดส่วน 70% ของเบี้ยรับรวม ช่องทางการขายผ่านตัวแทน 20% และช่องทางอื่นๆ 10% จึงมีแผนที่ขยายช่องทางการขายผ่านตัวแทนให้เพิ่มขึ้น เริ่มทำตลาดในภาคตะวันออกเฉียงเหนือ
ล่าสุด บริษัทได้ออกแบบประกันเพื่อการศึกษาใหม่ 2 แบบ ชื่อ หนูน้อยวัยซน และหนูน้อยวัยเรียน ให้ผู้ปกครองได้วางแผนค่าเทอมสำหรับบุตรหลานให้เพียงพอ โดยชำระเบี้ย 18 ปี คุ้มครองถึงอายุ 22 ปี รับผลประโยชน์ตอบแทนตลอดสัญญา 230-248% ของวงเงินความคุ้มครอง เพราะปัจจุบันค่าใช้จ่ายในการศึกษาสูง เช่น ระดับอนุบาล หากเข้าเรียนในโรงเรียนรัฐบาลต้องจ่ายประมาณ 4,000-1.5 หมื่นบาท
นอกจากนี้ ยังให้ความคุ้มครองโรคร้ายแรง 5 โรคแก่ผู้ชำระเบี้ยประกันภัย หากป่วยด้วยโรคใดโรคหนึ่งจะยกเว้นชำระเบี้ย แต่บุตรหลานยังได้รับความคุ้มครองจนครบสัญญา โดยเบี้ยประกันไม่สูงมากอยู่ในระดับที่ผู้ปกครองชำระได้ เช่น วงเงินความคุ้มครอง 1 แสนบาท เบี้ยประมาณ 9,500 บาท/ปี
ปัจจุบัน บริษัท เอฟดับบลิวดีฯ มีส่วนแบ่งการตลาดอยู่ลำดับที่ 9 และสิ้นปีนี้คาดว่าจะสามารถก้าวขึ้นมาอยู่อันดับที่ 8